2 'mees gesoekte misdadigers' in Gauteng aangekeer | Netwerk24
2 'mees gesoekte misdadigers' in Gauteng aangekeer
21 Julie 2021 15:53
Twee verdagtes wat met verskeie moorde en rooftogte in huise en sakeondernemings in Gauteng verbind word, is agter tralies.
Kapt. Mavela Masondo, polisiewoordvoerder, sê die verdagtes, twee van die mees gesoekte vermeende misdadigers in die provinsie, is Dinsdag in Cosmo City in Johannesburg in hegtenis geneem. Daar is ook op ongelisensieerde vuurwapens en ammunisie beslag gelê.
Een van die twee verdagtes wat die polisie Dinsdag in hegtenis geneem het. Foto: SAPD
Die twee het na bewering die gemeenskappe van Olievenhoutbosch in Tshwane en die omliggende gebiede geterroriseer.
Die twee sal na verwagting Donderdag in die landdroshof in Pretoria verskyn.
Die polisie het vroeër 'n span op die been gebring om die verdagtes vas te trek. Een van hulle is vasgetrek nadat die span Dinsdag inligting gekry het. 'n Vuurwapen is in sy besit gevind wat met 'n saak in die Olievenhoutbosch-omgewing verbind word," het Masondo gesê.
"Die man het die polisie na die tweede verdagte geneem, wat deur 'n venster probeer spring het om te ontsnap. Hy is uiteindelik in hegtenis geneem. 'n Ongelisensieerde vuurwapen met ammunisie is in sy besit gevind," het Masondo gesê.